ລາວອະນຸຍາດໃຫ້ 190 ຄົນ ມີສິດລົງສະມັກ ເລືອກຕັ້ງສະພາແຫ່ງຊາດ ຊຸດທີ 7
ພັກປະຊາຊົນປະຕິວັດລາວ ອະນຸຍາດໃຫ້ມີ ຜູ້ສະມັກ 190 ຄົນເທົ່ານັ້ນ ເຂົ້າແຂ່ງຂັນໃນການ ເລືອກຕັ້ງສະມາຊິກສະພາແຫ່ງຊາດ ຊຸດທີ 7.
ຄະນະກໍາມະການເມືອງສູນກາງພັກປະຊາຊົນປະຕິວັດລາວ ອະນຸຍາດໃຫ້ບຸກຄະລາກອນ ຂອງພັກ ລັດ ແລະເອກກະຊົນ ຈໍານວນ 190 ຄົນ ເປັນຜູ້ສະມັກແຂ່ງຂັນໃນການເລືອກ ຕັ້ງສະມາຊິກສະພາແຫ່ງຊາດ ຊຸດທີ 7 ເຈົ້າໜ້າທີ່ຂັ້ນສູງພາຍໃນພັກປະຊາຊົນປະຕິວັດລາວໃຫ້ການ ຢືນຢັນວ່າທ່ານຈູມມະລີ ໄຊຍະສອນ, ເລຂາທິການໃຫຍ່ ພັກ ແລະປະທານປະເທດລາວໄດ້ລົງນາມໃນລັດດໍາລັດວ່າ ດ້ວຍການຈັດການເລືອກຕັ້ງສະມາຊິກສະພາແຫ່ງຊາດຊຸດ ທີ 7 ຢ່າງເປັນທາງການເມື່ອບໍ່ນານມານີ້ ດໍາລັດດັ່ງກວ່ານີ້ນອກຈາກຈະໄດ້ມີການແຕ່ງຕັ້ງຄະນະກໍາມະການຈັດການເລືອກຕັ້ງລະດັບ ຊາດທີ່ມີທ່ານບຸນຍັງ ວໍລະຈິດ ຮອງປະທານປະເທດລາວເປັນປະທານຄະນະກໍາລະການ ແລ້ວກໍຍັງໄດ້ມີການ ອະນຸມັດລາຍຊື່ບຸກຄະລາກອນຂອງພັກ-ລັດ ແລະເອກກະຊົນຈໍານວນ 190 ຄົນ ໃຫ້ເປັນຜູ້ທີ່ມີສິດສະໝັກແຂ່ງຂັນໃນການເລືອກຕັ້ງທີ່ກໍາໜົດຈະມີຂຶ້ນຢ່າງເປັນ ທາງການໃນວັນທີ 30 ເມສາປີນີ້ ຊຶ່ງເປັນໄປຕາມການເຫັນຊອບຂອງຄະນະກໍາມະການ ກົມການເມືອງສູນກາງພັກອີກດ້ວຍ ສໍາລັບການເລືອກຕັ້ງສະມາ ຊິກແຫ່ງ ຊາດ ລາວ ຊຸດທີ 7 ນີ້ຈະປະກອບມີທັງໝົດ 17 ເຂດເລືອກຕັ້ງໃນນະ ຄອນວຽງຈັນ ແລະໃນ 16 ແຂວງທົ່ວປະເທດລາວ ໂດຍປະຊາຊົນລາວທີ່ມີອາ ຍຸຄົບ 18 ປີຂຶ້ນໄປຈະເປັນ ຜູ້ທີ່ມີສິດໃນການເລືອກຕັ້ງ ເອົາສະມາຊິກສະພາແຫ່ງ ຊາດລາວຊຸດໃໝ່ ຊຶ່ງຈະມີ ຈໍານວນທີ່ເພີ້ມຂຶ້ນຈາກເດີມ 115 ຄົນເປັນ 132 ຄົນ ເນື່ອງຈາກວ່າຈໍານວນປະຊາກອນລາວໄດ້ເພີ້ມຂຶ້ນນັ້ນເອງ ແຕ່່ຢ່າງໃດກໍ່ຕາມ ເຖິງແມ່ນວ່າການເພີ້ມຈໍານວນສະມາຊິກສະພາແຫ່ງຊາດລາວດັ່ງກ່າວນີ້ ຈະຍຶດຖືຕາມຫຼັກການທີ່ວ່າສະມາຊິກສະພາແຫ່ງຊາດລາວ 1 ຄົນຕໍ່ປະຊາກອນລາວທຸກໆ 50,000 ຄົນກໍຕາມ ແຕ່ວ່າສໍາລັບໃນການເລືອກຕັ້ງສະມາຊິກສະພາແຫ່ງຊາດລາວຊຸດທີ 7 ນີ້ ກໍໄດ້ກໍາໜົດໄວ້ວ່າໃນແຕ່ລະເຂດເລືອກຕັ້ງ ຫຼືແຕ່ລະແຂວງນັ້ນຈະຕ້ອງມີຈໍານວນສະມາ ຊິກສະພາແຫ່ງຊາດບໍ່ຕໍ່າກວ່າ 5 ຄົນ ເຖິງແມ່ນວ່າຈະເປັນເຂດທີ່ມີປະຊາກອນບໍ່ເຖິງ 50,000 ຄົນກໍຕາມ ດັ່ງທີ່ ທ່ານກິແກ້ວ ໄຂຄໍາພິທູນ ສະມາຊິກສະພາແຫ່ງຊາດລາວ ຊຸດທີ 6 ຈາກເຂດນະຄອນ ຫລວງວຽງຈັນ ໄດ້ໃຫ້ການຊີ້ ແຈງໃນຕອນນຶ່ງວ່າ: ສ່ວນສາເຫດທີ່ເຮັດໃຫ້ຕ້ອງເພີ້ມຈໍານວນສະມາຊິກສະພາແຫ່ງຊາດລາວ ຊຸດທີ 7 ດັ່ງກ່າວ ນັ້ນ ທ່ານກິແກ້ວ ກໍໄດ້ໃຫ້ການອະທິບາຍວ່າ ເປັນຍ້ອນພັກຕ້ອງການໃຫ້ການປະຕິບັດ ໜ້າທີ່ຂອງສະມາຊິກສະພາແຫ່ງຊາດ ມີປະສິດຕິພາບຫຼາຍຂຶ້ນ ແລະຄອບຄຸມຢ່າງທົ່ວເຖິງ ໃນທົ່ວປະເທດ ຍິ່ງໄປກວ່ານັ້ນ ໃນຈໍານວນຜູ້ສະມັກທັ້ງ 190 ຄົນດັ່ງກ່າວນີ້ ກໍຍັງເປັນຜູ້ສະມັກທີ່ມາຈາກ ຂັ້ນທ້ອງຖິ່ນຫຼາຍກວ່າຈາກສູນກາງ ແລະສ່ວນໃຫຍ່ກໍເປັນຜູ້ສະມັກທີ່ມີໜ້າທີ່ຮັບຜິດຊອບ ບໍ່ຫຼາຍຕໍາແໜ່ງອີກດ້ວຍ ຊຶ່ງລວມເຖິງການເປີດໂອກາດໃຫ້ຕົວແທນຂອງຜູ້ຍິງໄດ້ລົງສະມັກ ແຂ່ງຂັນໃນການເລືອກຕັ້ງຄັ້ງນີ້ ຄິດເປັນສັດສ່ວນເຖິງ 30% ຂອງຈໍານວນຜູ້ສະມັກທັງໝົດ ຫາກແຕ່ວ່າສໍາລັບໃນສ່ວນຂອງຜູ້ສະມັກອິດສະລະທີ່ເປັນຕົວແທນຂອງພາກເອກກະຊົນນັ້ນ ກໍຍັງຄົງຖືວ່າມີສັດສ່ວນທີ່ຕໍ່າຫລາຍ ໂດຍຄິດເປັນສັດສ່ວນບໍ່ເຖິງ 1% ດ້ວຍຊໍ້າຂອງຈໍານວນ ຜູ້ສະມັກທັງໝົດ ຊຶ່ງກໍເຊັ່ນດຽວກັນກັບສະມາຊິກສະພາແຫ່ງຊາດລາວຊຸດທີ 6 ທີ່ມີສະມາ ຊິກ ທີ່ເປັນຜູ້ແທນຂອງພາກເອກກະຊົນ ພຽງແຕ່ 2 ຄົນເທົ່ານັ້ນ ຈາກຈໍານວນສະມາຊິກທັງ ໝົດ 115 ຄົນ